Pencak silat

jmpl|Pencak SilatPencak Silat inggih punika silih tunggil seni béla diri tradisional sané mawit saking Kapuloan Nusantara (Indonésia). Silat puniki kaloktah ring Indonésia, Malaysia, Brunéi, Singapura, Filipina selatan, miwah Thailand selatan. Induk saking organisasi pencak silat ring Indonésia kawastanin Ikatan Pencak Silat Indonésia (IPSI). Organisasi sané dados genah antuk makudang-kudang federasi pencak silat ring negara-negara inggih punika Persekutuan Pencak Silat Antara Bangsa (Persilat), sané kawentuk olih Indonésia, Singapura, Malaysia miwah Brunéi Darussalam. Pencak silat punika olahraga béla diri sané patut berkonséntrasi, tur ring silat wénten panglahlah saking budaya  Cina, agama Hindu, Budha, miwah Islam. Ring genah soang-soang, ketahnyané madué aliran pencak silat sané malianan, makadi ring wewengkon Jawa Barat wénten aliran Cimandé miwah Cikalong, ring Jawa Tengah wénten aliran Merpati Putih miwah ring Jawa Timur wénten aliran Perisai Diri.
Nyabran petang warsa ring Indonésia wénten pertandingan pencak silat tingkat nasional ring Pekan Olahraga Nasional. Pencak silat taler wénten ring SEA Games mawit saking warsa 1987. Ring duranegara taler wénten sané nyenengin pencak silat makadi ring Australia, Belanda, Jerman, miwah Amérika. Olahraga pencak silat dados silih tunggil tata cara antuk nunggalang negara Indonésiané. Kawéntenan makudang-kudang aliran pencak silat ring Indonésia nyihnayang akéh budaya Indonésia sané madaging unteng-unteng nilai sané utama. Ring Maret warsa 2017, pencak silat kaajuang olih Pemerintah Républik Indonésia ka UNESCO mangdané kadadosang warisan budaya Indonésia. Nika mawinan pencak silat kadadosang Warisan Budaya Tak Benda Dunia.

Witnyané 
Kruna silat kaloktah ring Asia Tenggara, nanging ring Indonésia kasub kawastanin pencak silat. Istilah punika kaanggén mawit saking warsa 1948, tur tetujonnyané mangdané prasida nyatuang makudang-kudang aliran seni béla diri tradisional sané nglimbak ring Indonésia. Kruna pencak kaanggén ring Jawa, tur kruna silat kaanggén ring Sumatra, Semenanjung Malaya, miwah Kalimantan. Ring panglimbakannyané istilah pencak ngutamayang unsur seni miwah penampilan kalanguan gerakannyané, tur yéning silat ngutamayang ajahan béla diri ri tatkala matarung.

Pustaka 

Kategori:Bela diri
Kategori:Olahraga bela diri